তবে সার্বিকভাবে সরকারের সামনে এখন দুই ধরনের চ্যালেঞ্জ রয়েছে বলে মনে করছেন বিশ্লেষকরা। তাদের মতে, বিদায়ী বছর সরকার রাজনৈতিকভাবে সফল। কিন্তু ব্যাংক খাতে বিশৃঙ্খলা ও চালের দাম নিয়ে মানুষ ক্ষুব্ধ। এ ছাড়া দলীয় লোকজনের ক্ষমতার রাজনীতির নেতিবাচক প্রভাবও রয়েছে। নতুন বছরে এসব কাটিয়ে উঠতে না পারলে সরকারকে বিপদে পড়তে হতে পারে। বিশেষ করে নতুন বছরে অংশগ্রহণমুলক একাদশ জাতীয় সংসদ নির্বাচন অনুষ্ঠানই সরকারের জন্য মূল চ্যালেঞ্জ। এই নির্বাচনও যদি ২০১৪ সালের ৫ জানুয়ারির মতো একতরফা হয়, তা হলে সব অর্জন বিসর্জন যাবে।